Miljoene se goud by lughawe gekryDie goud is sowat R11 miljoen werd. (Foto: SA Polisie/Valke) ŉ Man verskyn na verwagting Maandag in die Kempton Park-streekhof nadat hy die naweek met goud van sowat R11 miljoen by die OR Tambo-lughawe betrap is. Lt.kol. Philani Nkwalase, polisiewoordvoerder, sê die 33-jarige verdagte het Saterdag van Harare na Johannesburg gereis. By die lughawe het doeanebeamptes van die Suid-Afrikaanse Inkomstediens (SAID) hom gevra om sy bagasie te laat skandeer en 23 stukke goud is glo daarin gevind. “Hy het glo versuim om enige items te verklaar en het nie ŉ permit of lisensie gehad om goud te vervoer nie,” sê Nkwalase. Die Valke is ontbied nadat die goud ontdek is. Die man is in hegtenis geneem en daar is beslag gelê op die goud. Die man staan tereg op aanklag van die oortreding van onderskeidelik die Doeanewet en die Wet op Edelmetale. Die goud is sowat R11 miljoen werd. (Foto: SA Polisie/Valke)